Bjørn Arild Gram

Bjørn Arild Gram (født 1972) er en norsk politiker, som fra 2025 er første nestleder i Senterpartiet og stortingsrepresentant for Nord-Trøndelag valgkrets. Han var kommunal- og distriktsminister i Støre-regjeringen fra oktober 2021 og deretter forsvarsminister fra april 2022 til Senterpartiet gikk ut av regjeringen i februar 2025.

 Familie, utdannelse og yrke 
Gram vokste opp på gården Øvre Skjefte i Steinkjer som sønn av Harald Gram og Else-Marie Grove, av trønderslekten Gram på farssiden. Bjørn Arild Grams tippoldefar, ingeniør og brukseier Jakob Skavlan Gram på By i Steinkjer, var bror til kvinnesaksforkjemper Fredrikke Marie Qvam (født Gram).

Han gikk Steinkjer videregående skole og så rekruttskole på Steinkjersannan og tjenestegjorde som grensevakt ved Garnisonen i Sør-Varanger. Han er utdannet siviløkonom fra Handelshøgskolen i Bodø. Han har også studert økonomi, ledelse og administrasjon ved Høgskolen i Nord-Trøndelag samt historie ved NTNU.

Gram var avdelingsleder for kontroll og analyse i Telenor Mobils kredittavdeling på Rørvik fra 2000 til 2005.

Han er gårdbruker på Øvre Skjefte i Steinkjer, der han har drevet korndyrking, skogsdrift og økologisk frilandsgris.

 Politisk virke 
Gram ble første gang innvalgt i Steinkjer kommunestyre i 1991 og Nord-Trøndelag fylkesting i 1995. Fra 1996 til 1998 var han leder i sentralstyret i Senterungdommen.

Han var leder i Senterpartiets fylkestingsgruppe i Nord-Trøndelag fra 2003 til 2005 og statssekretær i Finansdepartementet under den rødgrønne regjeringen fra 2005 til 2007. I 2007 ble han valgt til ordfører i Steinkjer og gjenvalgt i 2011, 2015 og 2019.

Han var leder i Nord-Trøndelag Senterparti fra 2004 til 2007 og på nytt fra 2010 til 2012.

Han var nestleder i kommunenes arbeidsgiver- og interesseorganisasjon KS fra 2012 til 2020 og styreleder fra 2020 til 2021. Han ble fritatt fra ordførervervet da han ble arbeidende styreleder i KS i 2020. Han fratrådte som KS-leder da han gikk inn i regjeringen i 2021.

Den 14. oktober 2021 ble han utnevnt til kommunal- og distriktsminister i Jonas Gahr Støres regjering. Den 12. april 2022 ble han forsvarsminister i samme regjering, noe han var til Senterpartiet gikk ut av regjeringen 4. februar 2025.

Den 29. mars 2025 ble han valgt til første nestleder i Senterpartiet.

I juni 2025 fikk Gram kritikk av Stortingets kontrollkomité for som forsvarsminister å ha unnlatt å informere Stortinget om en betydelig forsinkelse i etableringen av en maritime innsatsstyrke.https://www.vg.no/nyheter/i/Xjk9p7/forsvarshoeringen-stortinget-refser-bjoern-arild-gram

Han sto på førsteplass på Senterpartiets liste i Nord-Trøndelag ved stortingsvalget i 2025. Han ble valgt inn og ble andre nestleder i Stortingets finanskomité.

 Referanser 

 Eksterne lenker 



Kategori:Norske forsvarsministre
Kategori:Norske kommunalministre
Kategori:Statsråder i Regjeringen Støre
Kategori:Sp-statsråder
Kategori:Stortingsrepresentanter fra Sp
Kategori:Stortingsrepresentanter for Nord-Trøndelag
Kategori:Stortingsrepresentanter 2025–2029
Kategori:Ordførere i Steinkjer
Kategori:Sp-ordførere i Trøndelag
Kategori:Sp-ordførere i Nord-Trøndelag
Kategori:Statssekretærer fra Sp
Kategori:Statssekretærer i Regjeringen Stoltenberg II
Kategori:Senterungdommens ledelse
Kategori:Norske siviløkonomer
Kategori:Vararepresentanter til Stortinget
Kategori:Alumni fra Universitetet i Nordland
Kategori:Tillitsvalgte i Senterungdommen
Kategori:Personer fra Steinkjer kommune